ORI ส่งซิกผลงาน Q2 โตสนั่น! กอดแบ็คล็อค 1.7 หมื่นล้านแน่น
ORI ส่งซิกผลงาน Q2/60 โตสนั่น! แบ็กล็อคพุ่งกว่า 1.7 หมื่นลบ. หลัง 4 โครงการใหม่ผลตอบรับดีเกินคาด - ลุยเปิดอีก 4 โครงการใหม่ใน H2/60 มูลค่าราว 7 พันลบ. ดันยอดขายทั้งปีโตเข้าเป้า 1.3 หมื่นลบ.
23 มิ.ย. 2560

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า เมื่อวันที่ 17 มิ.ย.ที่ผ่านมา บริษัทได้เปิดขายโครงการใหม่รอบวีไอพี (VIP Pre-Sale Day) จำนวน 4 โครงการ มูลค่าโครงการรวม 8,400 ล้านบาท ซึ่งมียอดขายแล้วประมาณ 3,400 ล้านบาท หรือคิดเป็น 40% ของมูลค่าโครงการทั้งหมด
โดยประกอบด้วย 1.โครงการ ไนท์บริดจ์ พหลโยธิน อินเตอร์เชนจ์ เป็นคอนโดมิเนียม 15 ชั้น 2 อาคาร จำนวน 726 ยูนิต มูลค่าโครงการ 2,100 ล้านบาท, 2.โครงการ เคนซิงตัน สุขุมวิท-เทพารักษ์ เป็นคอนโดมิเนียมสูง 38 ชั้น 1 อาคาร จำนวน 1,300 ยูนิต มูลค่าโครงการ 2,500 ล้านบาท
และ 3.โครงการ นอตติ้ง ฮิลล์ สกายสแครปเปอร์ เซ็นทรัล รัตนาธิเบศร์ จำนวนกว่า 1,000 ยูนิต มูลค่าโครงการ 2,500 ล้านบาท และ 4.โครงการ นอตติ้ง ฮิลล์ สุขุมวิท 105 (Notting Hill Sukhumvit 105) เฟส 2 มูลค่าโครงการ 1,300 ล้านบาท
ทั้งนี้ บริษัทได้ประเมินแนวโน้มยอดขายในช่วงไตรมาส 2/60 เบื้องต้นคาดว่าน่าจะเติบโตมากกว่าเป้าหมายเดิมที่ตั้งไว้ที่ระดับ 4,000 ล้านบาท จากการเปิดตัวโครงการใหม่ได้รับผลตอบรับที่ดีมาก อย่างไรก็ตาม ยอดขายดังกล่าวจะช่วยหนุนให้ยอดขายรอโอน (Backlog) ของบริษัทเพิ่มเป็น 17,400 ล้านบาท จากเดิมที่มีอยู่ประมาณ 14,000 ล้านบาท ซึ่งจะทยอยรับรู้เป็นรายได้ในอนาคตอย่างต่อเนื่อง
อย่างไรก็ตาม บริษัทยังคงมั่นใจเป้าหมายยอดขายปีนี้จะเติบโตได้ตามเป้าหมายที่ตั้งไว้ จำนวน 13,000 ล้านบาท โดยในช่วงครึ่งปีหลังบริษัทมีแผนจะเปิดตัวโครงการใหม่ จำนวน 3-4 โครงการ มูลค่าโครงการรวมประมาณ 6,000-7,000 ล้านบาท ซึ่งปัจจุบันมีที่ดินรองรับการพัฒนาโครงการแล้วทั้งหมด
“ภาพรวมตลาดคอนโดมิเนียมในช่วงครึ่งปีหลังน่าจะคึกคักขึ้น โดยเฉพาะในช่วงไตรมาส 3/60 จากการที่ผู้ประกอบการต่างๆ จะเริ่มเปิดตัวโครงการใหม่ และการออกแคมเปญเพื่อกระตุ้นยอดขาย แต่ในช่วงเดือนตุลาคมตลาดอาจจะชะลอตัวตามบรรยากาศ เนื่องจากมีพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช และจะกลับมาฟื้นตัวอีกทีในช่วงเดือนพฤศจิกายน เราก็มีการเตรียมตัวโดยการเลื่อนเปิดโครงการให้เร็วขึ้น” นายพีระพงศ์ กล่าว